ბერნჰარდ რიმანი

გეორგ ფრიდრიხ ბერნჰარდ რიმანი (გერმ. Georg Friedrich Bernhard Riemann; დ. 17 ეკენია, 1826, ბრეზელენცი, ჰანოვერიშ ომაფე — ღ. 20 კვირკვე, 1866, სელასკა, იტალიაშ ომაფე) — გერმანალი მათემატიკოსი.

ბერნჰარდ რიმანი გურაფულენდჷ მათემატიკას გეტინგენიშ უნივერსიტეტის კარლ ფრიდრიხ გაუსიშ ხემანჯღვერობათ. 1847 წანას რიმანიქ გურაფა ბერლინიშ უნივერსიტეტის გაგინძორჷ. ჸათე პერიოდის ბერლინიშ უნივერსიტეტის მუშენდეს გიშარჩქინელი მათემატიკოსეფი: კარლ გუსტავ იაკობ იაკობი, პეტერ გუსტავ ლეჟენ დირიხლე, იაკობ შტეინერი დო გოტოლდ აიზენშტაინი. რიმანიქ ბერლინს ჟირ წანას ქუდოსკიდჷ დო 1849 წანას, კინ გეტინგენიშა დირთჷ. 1859 წანაშე რიმანი რდჷ გეტინგენიშ უნივერსიტეტიშ მათემატიკაშ დეპარტამენტიშ მადუდე. ჰანოვერიშ დო პრუსიაშ არმიეფიშ ლჷმაშ ბორჯის, 1866 წანას რიმანიქ გეტინგენი ქიდიტუ დო იტალიაშა გეგნორთჷ, სოდეთ 1866 წანაშ 20 კვირკვეს, ტუბერკულოზით დოღურჷ. რიმანი 39 წანერი რდჷ.

ბერნჰარდ რიმანი მერჩქინელი რე არძა ბორჯიშ ართ-ართ უდიდაშ მათემატიკოსო. რიმანიქ მიშეღჷ დიდი თია მათემატიკური ანალიზიშ, რიცხუეფიშ თეორიაშ, დიფერენციალური გეომეტრიაშ რკვიებაშა. რიმანიშ ჯოხონობაშ რე რიმანიშ ინტეგრალი, კომპლექსური ანალიზიშ რიმანიშ ჟინპიჯეფი. 1858 წანაშ სტატიას, რიმანიქ წჷმარინუ ჰიპოთეზა, ნამუსჷთ რიცხუეფიშ ანალიტიკურ თეორიას დიდი შანულობა უღჷ. ბერნჰარდ რიმანიშ პიონერულ რკვიებეფს დიფერენციალურ გეომეტრიას, უკულ გიარსხუ ფარდობითობაშ თეორიაშ მათემატიკაქ.

რესურსეფი ინტერნეტის

 ბერნჰარდ რიმანი ენციკლოპედია ბრიტანიკას
 The Mathematical Papers of Georg Friedrich Bernhard Riemann
 Riemann's publications at emis.de
 Bernhard Riemann – one of the most important mathematicians
 Bernhard Riemann's inaugural lecture

კატეგორია:გერმანალეფი
კატეგორია:გერმანალი მათემატიკოსეფი
კატეგორია:დუნაბადი 1826
კატეგორია:ნაღურა 1866